FI Euroopan unionin virallinen lehti CE 78/53

(2004/C 78 E/0051)

KIRJALLINEN KYSYMYS E-1900/03

esittäjä(t): María Sornosa Martínez (PSE) komissiolle

(6. kesäkuuta 2003)

Aihe: Nitraatin aiheuttama ympäristön pilaantuminen Valencian yhteisössä

Huolimatta monista jäsenyysvelvoitteen noudattamatta jättämistä koskevista menettelyistä, joita komissio on käynnistänyt, ja Euroopan yhteisöjen tuomioistuimen antamista monista tuomioista (1), Espanja ja varsinkaan Valencian yhteisö eivät vieläkään noudata vesi- ja nitraattisäädöksiä.

Miliariumin (2) äskettäin julkaisemien tietojen mukaan yhteisössä on 192 vesialueetta, joita uhkaa nitraatin aiheuttama pilaantuminen. Valencia on suurimmassa vaarassa, sillä siellä on havaittu 152 saastuvaa kohdetta.

Vaarallisten aineiden päästöt — enimmäkseen nitraattipäästöt — tulevat teollisuudesta, yhteiskuntajätteistä ja liikaa lannoitteita käyttävästä intensiivisestä maataloudesta.

Terveyteen haitallisesti vaikuttava nitraattipitoisuus on noin 10 milligrammaa litraa kohti. Miliariumin viimeaikaiset mittaukset ovat erityisen hälyttäviä, sillä niiden mukaan kyseisten 192 vesialueen pitoisuudet ovat 50—100 milligrammaa litraa kohti. Tässä yhteydessä on todettava huolestuttavat tulokset, joiden mukaan Vinalopó-joen vedessä pitoisuus ylittää 100 milligrammaa litraa kohti.

Euroopan yhteisöjen tuomioistuimen antamien tuomioiden vaikutus on ollut vähäinen Espanjan valtion ja alueiden viranomaisiin. Terveyden suojelusta ei huolehdita asianmukaisesti, sillä perustamissopimuksen kirjattuja oikeuksia kansanterveyteen ei täytetä. Tämän johdosta kysyn seuraavaa: mitä uusia toimenpiteitä komissio aikoo toteuttaa varmistaakseen, että Valencian yhteisö ja Espanja noudattavat veden laatua koskevia raja-arvoja?

Margot Wallströmin komission puolesta antama vastaus

(4. elokuuta 2003)

Komissio ei ollut tietoinen Miliariumin julkaisemista ja parlamentin jäsenen kirjallisessa kysymyksessään mainitsemista tiedoista. Näitä tietoja tullaan kuitenkin perusteellisesti tarkastelemaan komission jo käytettävissä olevien tietojen valossa, jotta pystytään selvittämään, soveltavatko Espanjan viranomaiset asianmukaisesti vesien suojelemisesta maataloudesta peräisin olevien nitraattien aiheuttamalta pilaantumiselta 12. joulukuuta 1991 annettua neuvoston direktiiviä 91/676/ETY (3).

Parlamentin jäsen ottanee tyytyväisyydellä vastaan tiedon siitä, että komissio on jo aloittanut rikkomisesta johtuvan menettelyn Espanjaa vastaan, koska Espanja ei ole määritellyt riittävän montaa pilaantumisaltista vyöhykettä eri autonomisilla alueilla, joista yksi on Valencian alue. Rikkomisesta johtuvan menettelyn yhteydessä komissio on lähettänyt virallisen ilmoituksen Espanjan viranomaisille. Espanjan viranomaisten vastaus on parhaillaan tarkasteltavana.

Samalla tavoin komissio tutkii, miten Espanjan viranomaiset ovat soveltaneet yhteisön lainsäädännön asiaa koskevia säännöksiä vesiensuojelun alalla, erityisesti yhdyskuntajätevesien käsittelystä 21. toukokuuta 1991 annettua neuvoston direktiiviä 91/271/ETY (4). Komissio toteuttaa kaikki tarvittavat toimenpiteet sen varmistamiseksi, että näitä säännöksiä noudatetaan asianmukaisesti.

(1) Asia C-214/96 direktiivin 76/464/ETY täytäntöönpanon laiminlyönnistä, asia C-71/97 ja asia C-274/98 direktiivin 91/676/ETY täytäntöönpanon laiminlyönnistä.

(2) http://www.miliarium.com/monografias/nitratos

(3) EYVL L 375, 31.12.1991.

(4) EYVL L 135, 30.5.1991.